Rintakohu Siilinjärvellä: "Kyse ei ole sensuurista, näyttely ei vastannut sitä, mitä sovittiin"

Maarit Kuuselan mukaan kyseessä ei ole sensuuri. Arkistokuva. Juha Poutanen

Jerri Koskinen

Siilinjärven kirjastotoimenjohtaja Maarit Kuusela sanoo, että kunnan työryhmä ei käskenyt taiteilija Sampo Kemppaista peittämään teipillä rintoja töistään, jotka ovat esillä pääkirjaston taidetilassa Artsissa.

– Sensuuri on täysin väärä käsitys. Pyysin häntä vaihtamaan muutaman työn, jotka olivat eroottissävytteisiä. Kemppainen lupasikin tehdä niin. Häntä ei käsketty ottamaan peittämällä rintoja pois, vaan kyseessä oli hänen oma ratkaisunsa.

– Me olimme sopineet Kemppaisen kanssa tietynlaisesta näyttelystä, ja tämä näyttely olikin täysin erilainen. Hän esitteli ennen näyttelyä minulle teoksiaan, joissa näkyi muun muassa autoja ja kaupunkikuvaa.

Kuusela korostaa, että taiteilijan on pidettävä kiinni siitä, mitä sovitaan.

– Nyt siitä ei pidetty kiinni. Näyttelyn töitä valitessa pitää ottaa huomioon, että se sijaitsee kirjastosta, jossa käy paljon lapsia ja lapsiryhmiä katsomassa näyttelyitä.

– Kemppainen itse sanoi näyttelyä esitellessään, että voi tehdä sellaisen näyttelyn, jossa ei ole tissikuvia. Hän itse käytti tällaista sanaa.

Kuuselan mielestä rintojen peitto teipillä oli taiteilijalta harkittu teko.

– Täytyy muistaa, että tämä on Kemppaiselta varmasti ihan tietoinen keino vaikuttaa. Hän on nuori taiteilija, ja tämä oli hänen ensimmäinen näyttelynsä. Hän varmasti haluaa maksimaalisen mediahuomion ja käyttää mediaa hyväkseen.

Työryhmä teki päätöksensä pyytää muutaman työn vaihtamista maanantaina.

– Minä kutsuin työryhmän koolle. Siinä oli neljä henkilöä. Kävimme läpi, millaisia töitä tähän tilaan sopii. Lupasin työryhmän jäsenille, että en kerro heidän nimiään.